次韻鄧州范仲成秘校見寄
作者：鄒浩
朝代：宋

paragraphs: 落筆文章真宋玉，八面縱横欺炙轂。
潛藏頭角卧南陽，刖足豈是王駘辱。
每嗟愚賈謾操金，他日辛勤只書簏。
丈夫事業會驚人，誰知范叔成張禄。
相逢憐我再虀鹽，不羨高門厭粱肉。
追惟吳國舊時蹤，山澹晴煙水輸淥。
幾年嵇阮作参商，漠漠茂林空自竹。
懽然一笑换凄涼，端遇牛公容杜牧。
爾來日月更中天，未應寂寞餐秋菊。